कम्पनीले २८१ प्रतिशत हकप्रद शेयर विक्री गर्न साउन २३ गते बूक क्लोज मिति तय गरेको छ । साउन २२ गतेसम्म कायम शेयर धनीले २८१ प्रतिशत हकप्रद शेयर खरीद गर्न सक्नेछन् । हकप्रद शेयरपछि कम्पनीको पूँजी ८० करोड पुग्नेछ ।
यो अवधिमा फाइनान्सको खुद नाफामा ७५ प्रतिशत कमी आएकोे छ । कम्पनीले गत आव ३५ लाख ४७ हजार रुपैयाँ खुद मुनाफा कमाएको छ । अघिल्लो आर्थिक वर्षमा बैङ्कले १ करोड ४० लाख खुद नाफा कमाएको थियो ।
खुद नाफामा आएको कमीसँगै प्रतिशेयर आम्दानीलाई सन्तुलनमा राख्न कठिन भइरहेको देखिन्छ । यो अवधिमा प्रतिशेयर आम्दानी ७५ प्रतिशत घटेको छ । प्रतिशेयर आम्दानी ६ दशमलव ६८ रुपैयाँबाट घटेर १ दशमलव ६९ रुपैयाँ पुगेको छ ।
निक्षेप र कर्जाको कुरा गर्दा कम्पनीले यो त्रैमासमा ७८ करोड ४६ लाख निक्षेप उठाएर ५१ करोड २ लाख कर्जा प्रवाह गरेको छ ।
ऋण तथा निक्षेपमा वृद्धि भएसँगै कर्जासँग पूँजी र निक्षेपको अनुपात अर्थात् ‘क्रेडिट टु क्यापिटल एण्ड डिपोजिट रेशियो’ ४७ दशमलव ३४ प्रतिशत कायम छ ।
मुख्य आम्दानीको कुरा गर्दा खुद ब्याज आम्दानी सामान्य वृद्धि भएर ३ करोड २ लाख पुगेको छ । त्यस्तै, सञ्चालन नाफा १५१ प्रतिशत कम भएर ४५ लाख ३८ हजार ऋणात्मक छ । आम्दानीमा प्रोभिजनका कारण १ करोड ८४ लाख घट्न पुगेको देखिन्छ भने जोखीम कोषबाट ९२ लाख १ हजार फिर्ता भएको देखिन्छ ।
यस अवधिमा कम्पनीको निष्क्रिय कर्जा १ दशमलव ५४ प्रतिशत छ भने निष्क्रिय कर्जाका लागि १६७ दशमलव ६५ प्रतिशत रकम व्यवस्था गरेको छ ।
फाइनान्सले प्रकाशन गरेको वित्तीय विवरणअनुसार फाइनान्सको प्रतिशेयर नेटवर्थ १०५ दशमलव ७० रुपैयाँ, प्रतिशेयर कुल सम्पत्तिको मूल्य ५३६ रुपैयाँ २२ पैसा र तरलता अनुपात ७२ दशमलव ६० प्रतिशत छ ।
समीक्षा आवधिमा कम्पनीको खुद मुनाफामा ठूलो मात्रामा कमी आएको वित्तीय विवरणमा देख्न सकिन्छ । कम्पनीको निक्षेप रकममा देखिएको वृद्धि र कर्जा प्रवाहमा आएको कमीले कम्पनीको सीसीडी रेशियो निकै कम छ । यसबाट उसले व्यापार व्यवसाय फैलाउन नसकेको प्रस्ट हुन्छ । १ करोड ८४ लाख रुपैयाँ प्रोभिजन गर्नुले पनि कम्पनीको खुद नाफामा असर पुगेको देखिन्छ ।
हालसम्म वित्तीय प्रतिवेदन हेर्दा कम्पनीको वित्तीय अवस्था उत्साहप्रद नरहेको र हालसम्म शेयरधनीले कुनै लाभांश नपाएको आवस्था हेर्दा प्रस्तावित हकप्रद विक्रीपछि कम्पनीको वित्तीय अवस्थामा सुधार ल्याउन ठूलै चुनौती कम्पनीसमक्ष आउनेछ ।
यस कम्पनीको १ अगष्ट, २०१८ मा अन्तिम कारोबार मूल्य १ सय १० मा रहेको छ । यो अघिल्लो दिनको भन्दा ६ रुपैयाँ अर्थात् ५ दशमलव १७ प्रतिशत कम हो । यो कम्पनीको १ हजार ७ सय ५० कित्ता शेयरको कारोबार भएको छ । यो अघिल्लो कारोबार दिनको भन्दा ९० कित्ता बढी हो ।
चार्टमा देखिएबमोजिम विगत ९ महीनादेखि मूल्य घट्दो प्रवृत्तिमा रहेको छ र आजको कारोबारमा बजारले १ सय १६ को टेवालाई पनि तोडेको छ र हाल १ सय १० को टेवाक्षेत्रमा रहेको छ ।
एक्सपोनेन्सियल मुभिङ एभरेज (ईएमए) : ५० दिनको ईएमएभन्दा मूल्यको प्रवृत्ति तल रहेकोले बजार घट्दो प्रवृत्तिमा रहेको छ । यो ईएमए हाल प्रतिरोधको रूपमा देखिएको छ ।
रिलेटिभ स्ट्रेन्थ इण्डेक्स (आरएसआई) : १४ दिनको आरएसआई २० अङ्कमा रहेको । यसले बजारमा यो कम्पनीको शेयर बढी विक्री भएको सङ्केत गरेको छ ।
डाइरेक्शनल मुभमेण्ट इण्डेक्स (डिएमआई) : यसको प्रवृत्तिले बजारमा विक्रेताको चाप रहेको सङ्केत गरेको छ ।
समग्र रूपमा हेर्दा हाल मूल्यको प्रवृत्ति टेवाक्षेत्रमा भए पनि बजार घट्दो प्रवृत्तिमा छ । सूचकहरूले बजार बढी हाल्ने सङ्केत गरेको छैन । त्यसैले, यो कम्पनीको शेयर खरीद गर्नअघि सूचकको सकारात्मक सङ्केत कुर्न आवश्यक रहेकाले हाल ‘पर्ख र हेर’को रणनीति अपनाउनु उपयुक्त देखिन्छ ।